Chiquitita

***Chiquitita*** (španski hipokoristik za ženu: "malecka") jest pjesma švedske pop-grupe ABBA. Objavljena je u januaru 1979. kao prvi singl s albuma *Voulez-Vous*. Prvobitno je pjesma "If It Wasn't for the Nights" trebala biti vodeći singl s ovog albuma, ali se od tog plana odustalo nakon što je "Chiquitita" završena.

## Historija 
Postoji više preliminarnih verzija "Chiquitite". Imala je radne naslove "Kålsupare", "3 Wise Guys", "Chiquitita Angelina" i "In The Arms of Rosalita". Revidirana verzija, koja je imala zvuk na koji je utjecala peruanska pjesma "El Condor Pasa (If I Could)" u izvođenju Simona i Garfunkela, snimljena je u decembru 1978. i objavljena kao singl u januaru 1979.

Nakon uspjeha verzije na engleskom ABBA je snimila "Chiquititu" i na španskom, koja je uvrštena na album ABBA-inih pjesama na španskom jeziku, *Gracias Por La Música*.

## Prijem 
"Chiquitita" je postala jedan od ABBA-inih najvećih hitova. Izvedena je u sklopu dobrotvornog koncerta *Music for UNICEF* 1979, koji je organizirao UNICEF i koji je prenošen širom svijeta iz Generalne skupštine Ujedinjenih nacija. Kao direktan rezultat ovog događaja, ABBA je donirala UNICEF-u polovinu svih tantijema od ove pjesme. "Chiquitita" je bila hit broj 1 u Belgiji, Finskoj, Irskoj, Južnoafričkoj Republici, Meksiku, Nizozemskoj, na Novom Zelandu, u Rodeziji (današnjem Zimbabveu), Španiji i Švicarskoj, a među top 5 hitova u Švedskoj, Ujedinjenom Kraljevstvu (dosegnuvši drugo mjesto u obje države, gdje je prvo mjesto zauzimala pjesma "Heart of Glass" grupe Blondie), Australiji, Norveškoj i Njemačkoj, postavši najuspješniji singl s albuma *Voulez-Vous* po plasmanu na svjetskim top-listama i jedna od najpoznatijih dobrotvornih pjesama ikad. Do današnjeg dana 50% prihoda od ove pjesme ide UNICEF-u kao znak priznanja Međunarodne godine djeteta 1979.

U Ujedinjenom Kraljevstvu "Chiquitita" je debitirala kao broj 8 na top-listi singlova, po čemu je najbolje plasirani ABBA-in singl kao debitant na top-listama.

## Spot 
"Chiquitita" je jedan od rijetkih singlova koje je ABBA objavila bez urađenog spota. Otad se na kompilacijama ABBA-inih spotova koristi savremena TV-izvedba ove pjesme. Ovaj snimak napravio je BBC za šou *ABBA u Švicarskoj*, koji je prenošen širom Evrope za Uskrs 1979. U njemu ABBA izvodi pjesmu na planinskoj padini, sa snješkom u pozadini. Kroz cijeli snimak očit je problem s ventilatorom korištenim tokom snimanja, koji je najviše smetao Anni-Frid Lyngstad; kosa joj je stalno išla u lice i morala ju je sklanjati s očiju.

## Top-liste 
## Obrade izvedene uživo, upotreba u drugim medijima itd. 
* U mjuziklu i filmu *Mamma Mia!* "Chiquititu" izvode Tanya i Rosie. U kontekstu mjuzikla, Donna biva iznenađena dolaskom triju mogućih očeva njene kćeri, a pjesmu pjevaju njeni prijatelji kako bi je utješili, ali i da saznaju zašto je tako uznemirena; u filmu je moraju na prevaru natjerati da se prestane skrivati. To je jedna od tri pjesme koje nisu na službenom albumu s muzikom iz filma.
* Leona Lewis izvela je ovu pjesmu u britanskoj verziji šoua *X Factor*.
* "Chiquitita" je korištena u uvodnoj špici za japansku dramsku seriju *Jagode na kolaču*.
* Korištena je na kraju četvrte epizode druge sezone serije *Muške stvari*.
* Špansko-američka pjevačica Charo otpjevala je "Chiquititu" na svom koncertu u hotel-kasinu ''Bally's* u Renou 1988.
* Stephen Gately snimio je svoju verziju za albume *Abbamania: Tribute to ABBA* (1999) i *ABBA - Forever'' (2004).
* Slavna mađarska pjevačica Harangozó Teri snimila je verziju ove pjesme za mađarski radio 1980.
* Laleh Pourkarim izvela je ovu pjesmu uživo 20. novembra 2014. tokom jednog događaja u New Yorku koji je organizirao UNICEF.
* Sinead O'Connor otpjevala je "Chiquititu" na albumu "Across the Bridge of Hope" iz 1999. Također je snimila spot za pjesmu.

## Reference 
## Vanjski linkovi 
* Tekst "Chiquitite"  na MetroLyricsu 

Kategorija:Singlovi iz 1979.
Kategorija:ABBA-ine pjesme